b'\n_START_ARTICLE_\nEmil Madsen\n_START_SECTION_\nLiv og karriere\n_START_PARAGRAPH_\nHan var s\xc3\xb8n af toldforvalter i Pr\xc3\xa6st\xc3\xb8 A.C. Madsen og hustru f\xc3\xb8dt Gam\xc3\xa9l. Han blev gift f\xc3\xb8rste gang med Marie Ernestine Laurentze, f\xc3\xb8dt Gam\xc3\xa9l (d\xc3\xb8d 1885), anden gang med Karen Marie, f\xc3\xb8dt Nielsen, f\xc3\xb8dt 10. december ved Hiller\xc3\xb8d._NEWLINE_Madsen var elev i Den kongelige milit\xc3\xa6re H\xc3\xb8jskole 1848-53, deltog i Tre\xc3\xa5rskrigen fra 1850, blev sekondl\xc3\xb8jtnant 1853, 1854 premierl\xc3\xb8jtnant i artilleriet. Han gennemgik 1855-57 Den kongelige milit\xc3\xa6re H\xc3\xb8jskoles stabsafdeling, hvor efter han kom til tjeneste ved Generalstabens topografiske Afdeling (senere Geod\xc3\xa6tisk Institut) og blev sekondkaptajn og adjoint i 1861. I december 1863 blev han souschef ved 2. arm\xc3\xa9division (under Glode du Plat). Han deltog i kampene den 17. og 28. marts 1864, men ansattes derefter som kommitteret ved korpsintendanturen, for hvilken han ogs\xc3\xa5 en kort tid fungerede som chef, hvor efter han vendte tilbage til Generalstaben. 1864 blev han Ridder af Dannebrog._NEWLINE_Hans virksomhed her gav anledning til, at han 1863 i Annaler for nordisk Oldkyndighed og Historie skrev en afhandling om sj\xc3\xa6llandske stednavne samt 1871 i Tidsskrift for Land\xc3\xb8konomi: "H\xc3\xb8jdeforholdene paa den sj\xc3\xa6llandske og fynske \xc3\x98gruppe". I 1866 blev han sekret\xc3\xa6r i den samme \xc3\xa5r nedsatte forsvarskommission og i 1870 l\xc3\xa6rer i h\xc3\xa6rordning og krigskunst ved H\xc3\xa6rens Officerskoles \xc3\xa6ldste klasse, idet han samtidig ansattes ved 2. artilleribataljon. Som l\xc3\xa6rer udgav han foruden Udsigt over H\xc3\xa6rordningens vigtigste Grunds\xc3\xa6tninger og Forhold (1880), en vejledning i generalstabstjeneste samt flere afhandlinger i Tidsskrift for Krigsv\xc3\xa6sen. Sammen med dav\xc3\xa6rende kaptajn Hoski\xc3\xa6r sendtes han i 1878 til Tyrkiet for at indhente oplysninger om Plewnas forsvar. Forfremmet til oberst 1879 gjorde han f\xc3\xb8rst tjeneste ved artilleristaben, var 1880-83 chef for 1. artilleriafdeling, 1883-89 chef for tr\xc3\xa6nafdelingen, 1889-92 chef for t\xc3\xb8jhusafdelingen og 1892-95, da han afskedigedes fra krigstjenesten, chef for 2. artilleriregiment. I 1887 sendtes han som chef for en deputation af den danske h\xc3\xa6r til den milit\xc3\xa6rfest, som byen Chicago afholdt i anledning af sin 50-\xc3\xa5rige best\xc3\xa5en. _NEWLINE_Madsen blev Dannebrogsmand 1882, Kommand\xc3\xb8r af 2. grad af Dannebrogordenen 1890 og Kommand\xc3\xb8r af 1. grad ved sin afgang 1895.\n_START_SECTION_\nSenere forfatterskab\n_START_PARAGRAPH_\nI Milit\xc3\xa6rt Tidsskrift 1898-1900 offentliggjorde han "Studier over Danmarks H\xc3\xa6rv\xc3\xa6sen i 16. Aarhundrede", hvilende hovedsagelig p\xc3\xa5 utrykte kilder, i Historisk Tidsskrift flere afhandlinger, blandt andre en udsigt over svenske skrifter vedr\xc3\xb8rende krigshistorien, og i Geografisk Tidsskrift oversigter over de vigtigste af danske foretagne rejser og forskninger i lande uden for Europa. Han blev tidlig medlem af Det Kongelige Danske Geografiske Selskabs r\xc3\xa5d og var i flere \xc3\xa5r, indtil 1913, dettes formand. I Dansk Artilleri-Tidsskrift, hvis oprettelse han st\xc3\xb8ttede marts 1917, har han udgivet "Oberst Bang\xe2\x80\x99s Excerpter". _NEWLINE_Han er begravet p\xc3\xa5 Assistens Kirkeg\xc3\xa5rd.'